Nacionalinės kokybės produkto ženklu sertifikuoto medaus kokybė pranoksta Europos Sąjungos ir nacionalinių teisės aktų nustatytus saugos ir aplinkosaugos reikalavimus bei pasižymi ypatingomis savybėmis ir bus papildomai ženklinama logotipu “Kokybė”.
Nacionalinės kokybės produktų gamybos procesas išsiskiria natūralumu, maistingumu bei aplinkos tausojimo aspektais.
Pagal nacionalinės kokybės produktų gamybos reikalavimus gaminamas medus turi atitikti eilę reikalavimų. Pavyzdžiui, medaus gamybos procese gali būti naudojami tik iš nerūdijančio plieno pagaminti korių atakavimo įrankiai, talpos bei medsukiai, o patalpos turi atitikti higienos reikalavimus. Be to, įrankių ir įrangos dezinfekcijai negali būti naudojamos jokios cheminės priemonės, ji gali būti atliekama verdančio vandens garais. Visi bityno aviliai turi būti pagaminti tik iš medienos.
Nacionalinės kokybės produktų reikalavimus atitinkančio medaus bitynas negali būti įrengtas arčiau kaip 5 km iki genetiškai modifikuotų augalų pasėlių. Be to, atliekami medaus laboratoriniai tyrimai nustatyti medaus diastazės aktyvumą bei 5-hidroksimetil-furfurolo (HMF) kiekį meduje, kurie turi atitikti nustatytus reikalavimus.